CELEX: 62016TN0205
Language: el
Date: 2016-05-04 00:00:00
Title: Υπόθεση T-205/16: Προσφυγή της 4ης Μαΐου 2016 – Δημοκρατία της Λιθουανίας κατά Ευρωπαϊκής Επιτροπής

11.7.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 251/34
            
         Προσφυγή της 4ης Μαΐου 2016 – Δημοκρατία της Λιθουανίας κατά Ευρωπαϊκής Επιτροπής
   (Υπόθεση T-205/16)
   (2016/C 251/40)
   Γλώσσα διαδικασίας: η λιθουανική
   
      Διάδικοι
   
   
      Προσφεύγουσα: Δημοκρατία της Λιθουανίας (εκπρόσωποι: D. Kriaučiūnas, R. Krasuckaitė και D. Stepanienė)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση της Επιτροπής C(2016) 969 τελικό, της 23ης Φεβρουαρίου 2016, περί μειώσεως της συνδρομής από το Ταμείο Συνοχής για έργο που εκτελείται στη Λιθουανία «τεχνική υποστήριξη για τη διαχείριση του ταμείου συνοχής στη Δημοκρατία της Λιθουανίας» (2005LT16CPA001), κατά το μέτρο που προβλέπει μείωση της συνδρομής κατά 137 864,61 ευρώ,
            
         
               —
            
            
               να καταδικάσει την Ευρωπαϊκή Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής της, η Δημοκρατία της Λιθουανίας κάνει λόγο για παράβαση του άρθρου 11 του κανονισμού 16/2003 (1) της Επιτροπής, σε συνδυασμό με την αρχή της δικαιολογημένης εμπιστοσύνης, καθόσον η Ευρωπαϊκή Επιτροπή μείωσε την προερχόμενη από το Ταμείο Συνοχής συνδρομή για τα έτη 2000-2006:
   
               —
            
            
               χωρίς να λάβει υπόψη της ότι το κόστος ΦΠΑ λόγω της εφαρμογής της αποφάσεως C(2005)5291 (2) της Επιτροπής, για την έγκριση του έργου «τεχνική υποστήριξη για τη διαχείριση του ταμείου συνοχής στη Δημοκρατία της Λιθουανίας» (στο εξής: έργο) ήταν επιλέξιμο για επιστροφή σύμφωνα με τις επιταγές του άρθρου 11, παράγραφος 1, του κανονισμού 16/2003 και άλλες διατάξεις,
            
         
               —
            
            
               κατόπιν εσφαλμένης ερμηνείας του άρθρου 11, παράγραφος 3, του κανονισμού 16/2003 ως εφαρμοστέου στο συγκεκριμένο έργο, ανεξαρτήτως του αν το σχετικό με τον ΦΠΑ κόστος είναι ανακτήσιμο· η ερμηνεία αυτή προσκρούσει στο άρθρο 11, παράγραφος 1, του κανονισμού 16/2003, δεν ευσταθεί από νομικής απόψεως και είναι πρακτικά ανεφάρμοστη στο πλαίσιο της χρηματοδοτήσεως έργων από το Ταμείο Συνοχής·
            
         
               —
            
            
               χωρίς να λάβει υπόψη το άρθρο 3, παράγραφος 2, της αποφάσεως της Επιτροπής C(2005)5291, κατά το οποίο, σύμφωνα με το άρθρο 7, παράγραφος 4, του κανονισμού 1164/94 (3), η κοινοτική συνδρομή ορίστηκε στο 100 % της αξίας του έργου (ήτοι χωρίς συνεισφορά του αναδόχου του έργου) ούτε το γεγονός ότι το κράτος μέλος είχε σχηματίσει τη δικαιολογημένη προσδοκία ότι το έργο αυτό θα χρηματοδοτηθεί εξ ολοκλήρου από το Ταμείο Συνοχής, δηλαδή ότι όλοι οι προβλεπόμενοι από τον κανονισμό 16/2003 θα εφαρμοστούν δεόντως.
            
         
      (1)  Κανονισμός (ΕΚ) 16/2003 της Επιτροπής, της 6ης Ιανουαρίου 2003, για τη θέσπιση ειδικών λεπτομερειών εφαρμογής του κανονισμού (ΕΚ) 1164/94 του Συμβουλίου όσον αφορά την επιλεξιμότητα των δαπανών στο πλαίσιο ενεργειών που συγχρηματοδοτούνται από το Ταμείο Συνοχής (ΕΕ 2003, L 2, σ. 7).
   
      (2)  Απόφαση της Επιτροπής C(2005) 5291, της 8ης Δεκεμβρίου 2005, σχετικά με τη χορήγηση συνδρομής από το Ταμείο Συνοχής για το έργο «τεχνική υποστήριξη για τη διαχείριση του ταμείου συνοχής στη Δημοκρατία της Λιθουανίας», CCI 2005/LT/16/C/PA/001, όπως τροποποιήθηκε με την απόφαση της Επιτροπής C(2008) 1566 της 15ης Απριλίου 2008 και την απόφαση της Επιτροπής C(2011) 3668 της 20ής Μαΐου 2011.
   
      (3)  Κανονισμός (ΕΚ) 1164/94 του Συμβουλίου, της 16ης Μαΐου 1994, για την ίδρυση του ταμείου συνοχής (ΕΕ 1994 L 130, σ. 1), ο οποίος καταργήθηκε με τον κανονισμό (ΕΚ) 1084/2006 του Συμβουλίου, της 11ης Ιουλίου 2006 , για την ίδρυση Ταμείου Συνοχής και την κατάργηση του κανονισμού (ΕΚ) 1164/94 (ΕΕ 2006 L 210, σ. 79).